*Marék Veronika*

**Hűsítő mese**

Hol volt, hol nem volt, volt egyszer egy csupa-fehér sziget. Azért volt csupa-fehér, mert minden jégből meg hóból volt rajta: a mezők hómezők voltak, és a hegyek jég-hegyek. Ezen a szigeten pingvinek laktak. Közöttük lakott Pi, a kispingvin is. Egyszer egy öreg, okos pingvin megmutatta a kicsiknek, hogy hogyan kell halat fogni a tengerből. Pi azonban nem a halfogásra figyelt. Messze-messze a tengeren egy hajó úszott… Pi nézte, nézte, amíg el nem tűnt, és elhatározta, hogy ő is hajókázni fog. Éppen arra úszott egy jégtábla. Pi ráugrott, és büszkén útnak indult. Úszott a jégtábla, sütött a nap. Csodálatos volt az utazás! Ismeretlen jéghegyeket látott a kispingvin, fókákkal találkozott, sőt, még egy sütkérező rozmárt is megpillantott. De hirtelen megijedt. A meleg napsugaraktól olvadozni kezdett a jégtábla. Egyre fogyott, egyre kisebb lett, és a kispingvin egyszer csak – zsupsz! – a vízbe pottyant. Sebaj! Gyorsan a partra úszott, és mert nagyon éhes volt, hal után nézett. Ott cikáztak a víz alatt – de a kispingvin nem tudta, hogyan is kell őket megfogni. A halak kinevették, és Pi éhes maradt.

– Hazamegyek! – határozta el. – Elég volt a kalandokból! De merre kell hazamenni?

Pi törte a fejét, gondolkozott. A közelben magaslott egy hatalmas jéghegy. Fel kell jutnia a tetejére, hogy körülnézzen. Mászott, szuszogott, vissza-visszacsúszott, amíg fel nem ért a hegy csúcsára. Ott aztán körülnézett – és nem látott semmit! Mert közben beborult az ég, és hatalmas pelyhekben hullani kezdett a hó…

Pi nem mert lemászni. Ott üldögélt és várt. Hogy mire, azt maga sem tudta. A hópelyhek lassan belepték. Szerencsére sirályok szálltak arrafelé. Észrevették a hegy tetején kuporgó furcsa figurát.

– Mi ez itt? Hóember vagy kispingvin?

Pi elpityeredett. A sirályok összenéztek, és szállni kezdtek, gyorsabban, mint a hóvihar, a pingvinek csupa-fehér szigete felé. Elmondták, hogy mit láttak és hol. A pingvinek útra keltek. A magas-magas jéghegyről csak egymás fejére állva tudták levenni Pit. Jó volt otthon. Pi befészkelte magát a többi kispingvin közé, és elaludt. Arról álmodott, hogy ha nagy lesz, és tud jól halat fogni, akkor...akkor mit is csinál? Akkor megint útra kel új kalandok felé. Úgy ám!